रहजनिया विद्युत उपकेंद्र से रघुनाथपुरा, दक्षिण टोला सहित विभिन्न मुहल्ले को आपूर्ति की जाती है। रविवार की सुबह रघुनाथपुर मुहल्ले को जाने वाली लाइन से दक्षिणटोला मुहल्ले का भी तार जोड़ने लगे। सूचना मिलने पर रघुनाथपुरा मुहल्ले के सैकड़ों लोगों ने हंगामा करना शुरू कर दिया। विरोध के चलते बिजलीकर्मियों ने काम करना बंद कर दिया। रघुनाथपुरा मुहल्ले के लोगों का कहना था कि मुहल्ले में लो वोल्टेज रहती है। बिजली रहने पर अंधेरा पसरा रहता है। ऐसे में इसी लाइन से दूसरे मुहल्ले की बिजली जोड़ने से और समस्या गहरा सकती है। मुहल्लेवासियों के उग्र तेवर को देखकर बिजलीकर्मियों ने काम करना बंद कर दिया। सूचना मिलने पर मौके पर पहुंची पुलिस ने मामले की गंभीरता को देखते हुए आलाधिकारियों को सूचना दी। अधिकारियों ने प्रदर्शनकारियों को समझा-बुझाकर समस्या का समाधान कर मामले को शांत कराया। इस संबंध में उप खंड अधिकारी नगर का कहना था कि रहजनिया विद्युत उपकेंद्र में स्थापित ट्रांसफार्मर में आ रही तकनीकी खामी को सही करा दिया गया है। लो वोल्टेज की समस्या का समाधान करा दिया गया है।